					 


Referat af ordinær Generalforsamling onsdag d. 2 november 2016

Referatet følger Dagsorden, som den kan ses på hjemmesiden i forbindelse med indkaldelsen.
Generalforsamlingen afholdtes på Cafe Chaplin, Kampergade i Helsingør og tilstede var 22 medlemmer samt 5 medlemmer af bestyrelsen.
Aftenen indledtes med Stegt flæsk og persillesovs samt øl/rødvin på klubbens regning, og de fremmødte medlemmer fik udleveret skemaer til udfyldelse med forslag og ønsker til den kommende sæson. Skemaerne blev samlet sammen i en kuvert, som vil blive åbnet søndag d. 13 november, hvor Bestyrelsen i tilfælde af genvalg vil samles en hel søndag.
Efter spisning tog Formand Stig Mårtensson ordet, og bød velkommen til den officielle del af årets Generalforsamling.
Punkt 1 Valg af dirigent.
Den mangeårige dirigent Jette Møllmann har i år valgt at give stafetten videre, og Bestyrelsen foreslår, at Christian Ibsen vælges som dirigent. Christian vælges med applaus.
Christian fastslog at generalforsamlingen var lovligt indkaldt i.h.t. vedtægterne med annonce 14 dage før i Nordsjælland samt udsendelse af mails til alle medlemmer.  Der var ingen indvendinger fra forsamlingen.
Punkt 2 Formandens beretning:
Beretningen blev indledt af formand Stig Mårtensson og suppleret af henholdsvis Jakob Lerche og Kim Nielsen.   
Beretningen kan læses som tillæg til dette referat.
Der var ingen spørgsmål til beretningen, som blev godkendt af Generalforsamlingen.

Punkt 3 Revideret regnskab ved kasserer Kim Nielsen.
Kasserers beretning kan læses som tillæg til referatet, hvor regnskabet endvidere findes.
Årets resultat blev et tilfredsstillende overskud på kr. 30.301 og klubbens egenkapital er herefter kr. 65.328.
Medlemstallet er steget med 39 personer eller 20%, og medlemstallet er de seneste to år vokset med 42% på seniorsiden og 28% på juniorsiden. Vi er nu 229 medlemmer hvoraf 51 er juniorer.
Steen  havde ros til Bestyrelsen for at man som nyt medlem var blevet taget så godt imod
Mette Kastberg havde forstået på formandens beretning, at der var nye medlemmer, som havde fået ketcher m.v. og efterfølgende havde meldt sig ud igen og ikke betalt kontingentet. Kim kunne supplere, at dem som har meldt sig ud i løbet af sæsonen ikke er nye medlemmer fra i år, men at det må forventes at nogen af dem ikke fortsætter næste år. 
Der var ros til Claus og Ole for afviklingen af klubmesterskabet, og mere ros til Ole for klubbens hjemmeside.
Dirigenten kunne herefter konstatere, at regnskabet godkendtes af Generalforsamlingen.

Punkt 4 Forslag fra Bestyrelsen.
Der var ingen forslag fra Bestyrelsen
Punkt 5 Indkomne forslag.
Der var ikke indkommet forslag
Punkt 6 Valg af Bestyrelsesmedlemmer.
Stig Mårtensson, Jakob Lerche, Lars Abraham og Ole Breusch var alle på valg, og alle bortset fra Lars Abraham ønskede genvalg. De blev valgt med applaus. 
Bestyrelsen havde ingen forslag til nyt medlem istedet for Lars Abraham, og da ingen tilstedeværende ønskede at stille op, vil bestyrelsen det kommende år bestå af 6 personer.
Bestyrelsen ser herefter ud som følger :
Stig Mårtensson genvalgt for 2 år
Jakob M Lerche genvalgt for 2 år
Kim Nielsen valgt sidste år for 2 år
Claus Jacobsen valgt sidste år for 2 år
Ole Breusch  genvalgt for 2 år
Marian Klink-Olsen valgt sidste år for 2 år
Dirigenten foreslog at Generalforsamlingen giver Bestyrelsen et mandat til i løbet af året at indlemme et 7 medlem af Bestyrelsen, såfremt det måtte ønskes. Dette forslag blev i princippet vedtaget, men det er desværre ikke muligt i henhold til vedtægterne. Det er alene Generalforsamlingen, som kan vælge et bestyrelsesmedlem, og såfremt man i løbet af året ønsker endnu et bestyrelsesmedlem indvalgt, så skal der indkaldes til en ekstra ordinær generalforsamling.

Punkt 7 Valg af Formand.
Bestyrelsen indstillede Stig Mårtensson som formand.
Stig blev valgt med applaus.
Punkt 8 Valg af suppleanter.
Claus Taksøe-Jensen og Hans Jørgen Jensen ønskede ikke genvalg.
Der var ingen fra forsamlingen som meldte sig, og dermed er der ikke valgt nogen suppleanter for det kommende år. 
Dirigenten foreslog, at Generalforsamlingen gav Bestyrelsen et mandat til at finde to suppleanter i løbet af året, såfremt det måtte ønskes. Dette er jvf ovenfor heller ikke muligt i henhold til vedtægterne.
Punkt 9 Valg af revisor.
Revisor Leif Rasmussen genvælges med applaus.
Punkt 10 Eventuelt.
Leif Sørensen ønskede oplyst, hvor referatet vil være at finde, og Kim svarede, at der ville komme en mail ud til medlemmerne, når referatet lå klart på klubbens hjemmeside.
Lars Nicolaysen foreslog, at man i sommersæsonen havde boldrør til salg liggende udenfor det aflåste skab, således at flere medlemmer ville kunne få glæde af disse, og klubben tjene lidt ekstar på boldsalg. Kim svarede, at det var et glimrende forslag, og at det vil blive gjort fra næste sæson.
Bent Jensen ønskede en status på tankerne omkring lys på banerne. Stig svarede, at sagen lige nu var sat lidt på hold, da prisen ser ud til at være i størrelsesordenen kr 100.000, men at bestyrelsen har afsat en hel søndag senere i november, til at drøfte næste sæsons planer, og at lys igen blive taget op. 
Bent ønskede at vide, hvorvidt planerne har været forelagt kommunen, og Stig kunne dertil svare, at det har de ikke. Dirigenten tilføjede, at han har lovet Bestyrelsen, at deltage i et evt kommende møde med kommunen
Lene Persson tilføjede, at man skal vurdere om der overhovedet er et behov, og det var Bestyrelsen enige i. 
Henrik Sorgerfrei tilføjede, at det ved årets sidste holdkampe på hverdage, havde været meget svært at nå at blive færdige inden det var for mørkt, så i den forbindelsen ville det være meget nyttigt med lys på et par baner.
Henrik opfordrede Bestyrelsen til at overveje, om man til næste år kunne dele folderen ud andre steder – evt i Helsingør.
Stig svarede, at det vil også vil være et enme på den kommende bestyrelsesdag, hvilke aktiviteter vil skal tage til den nye sæson på medlemsfronten.
Dirigenten takkede herefter for god ro og orden og afsluttede dermed årets Generalforsamling.
Formanden takkede de fremmødte samt dirigenten for veludført arbejde. 

Referat : Kim Nielsen
Godkendt af Dirigenten



















Tillæg til referat :
Formandens beretning incl udvalg
· Beretning:
· Velkommen til GF 2016 – iår hos Cafe Chaplin.  Samarbejdspartner og sponsor. Støttet med 40 gavekort til brunch til nye medlemmer, pølser og brød i 2 omgange i denne sæson. Chaplin har til daglig åbent i dagtimerne – så hvis man har eller får brug for et hyggeligt lokale til fødselsdag, konfirmation, bryllup (guld bryllup) kan det blive her. Tal med Jan Ryberg.
· Iår er beretningen en lille smule anderledes. Det skyldes at vi har delt vores opgaver op, hvilket betyder, at der er nogle områder, som jeg kun ganske kort berører, hvorefter Jakob og Kim kommer med uddybende kommentarer når vi når til de øvrige punkter. Så bliv ikke nervøs, hvis du synes der mangler noget – der er styr på det.
· 2016 har været et rigtigt godt år for klubben. Stor fremgang i medlemstallet på hele 61 nye medlemmer.(28% op) Det er meget flot og det kan vi være meget stolte af. Martin fra DGI, som er den person som har mest kontakt til vores kollegaer i de andre klubber, nævner altid os som eksempel, når har er ude i de andre klubber og fortæller om vores folder, vores ideer og vores måde at gribe tingene an på. Så sent som i går blev jeg kontaktet af Martin, som havde været forbi Frederiksværk, som havde brug for hjælp.
· Faktisk skal vi bede vores web master om at rette vores hjemmeside, da vi på siden skriver, at vi er ca. 200 medlemmer – 190 i 2015, det er i dag 239 medlemmer. Da vi har mistet 21 medlemmer, som er medlemmer, som lige ville prøve os af eller unge som ikke passer i alderen med de øvrige ung, eller børn, som vil noget helt andet. Det er normalt, men vi er opmærksomme på alle ændringer der sker og vi spørg altid hvorfor de melder sig ud. Næste år vil vi måske forsøge os med en spørgeskema til nye medlemmer om hvilke forventninger de har til klubben og hvorfor de evt. melder sig ud – vi er hele tiden på jagt efter forbedringer.
 
· Vi er meget glade og taknemmelige for den hjælp som klubben har fået i forbindelse med udarbejdelse af vores folder. Den har bl.a. betydet, at vi har fået flere medlemmer, flere penge i kassen, så vi kan gøre endnu mere end vi har kunnet tidligere. Tak til specielt Suzanne som har været en uundværlig hjælp i denne proces. Men også de medlemmer, som har hjulpet med at dele folderne ud, sammen med Hamlet bogen, som også gav penge til klubben. (ca. 3.200,-)

· Med nye medlemmer følger også begyndertræning – og her har Lene og Carsten været fantastiske. Jeg har hørt fra mange, som har sagt, at træningen har hjulpet dem videre, samt at I har gjort det på en sjov og pædagogisk måde, som har gjort begyndelsen lettere. Tak til Lene og Carsten for jeres indsats. Håber i tager en tur til næste år, hvor vi håber og tror på, at der kommer flere medlemmer.
· Til nye medlemmer har vi jo i går forsøgt os med nye tiltag: Ny ketcher som klubben betaler. Gavekort til Chaplin eller til Sweet Image. Det har sikkert også fået enkelte til at aflægge os et besøg. Tak til Niklas og Jan Ryberg for denne støtte.
· Efter begyndertræning har vi indført ”let øvede” træning. Her har Kim, Ole og Claus trådt til, da vores faste mand på posten – Allan har været skadet. Tak til drengene, som sammen med Emma og Sille har styret denne træning. Men vi har en udfordring næste år, da jeg har hørt, at Sille er på vej til USA og at søster Emma måske skal samme vej. Så vi kan løbe ind i et træner problem, som skal løses. !!!!! Er der nogen som kender nogen som vil tage trænerkursus, så kom med et navn eller to. Klubben betaler kurser.
· Klubmesterskaber. Iår med styr på det – tak til Ole og Claus.
· Ny bane i SIC hallen – Jakob fortæller senere herom.
· Sæsonafslutning med turnering, servekonger og dronninger og lækker mad og vin.
· Til slut vil jeg takker de medlemmer som har hjulpet gennem året.
· Banefolkene: Carsten Hede, Poul Hilbert, Ditte Bentzen og Steen Svendsen, som trådte til da Lars Waahle blev syg. 
· Carsten Hede og Lene Persson for begyndertræning.
· Juniortrænerne: Ida Abrahamsen, Rebecca Vocale og Kamilla Sørensen.
· Nikolaj, Emil og Heidi Teglstrup for at holde klubhuset rent.
· Lone Mortensen for indkøb af kaffe og andet til klubhuset.
· Bent for øl og vand – egen import.
· Emma og Sille for fremragende træning. Ellers var Kim aldrig blevet klubmester.   

Beretning holdkampe, træning, sommerTour og brugerrådet i SIC 2016 V/Jakob Lerche

1. Holdtræning 
1. SLTUs holdturnering
1. Sommer Tour
1. Klubmesterskaber 2016
1. SIC – stor bane

Træning
Igen i år er holdtræningen varetaget af Lars Tranbergs tvillinger – Sille og Emma, som synes at hygge sig med det fornemme engagement der bliver lagt for dagen.
Emma og Sille står også for vintertræning for op til 10 spillere ad gangen på søndage gennem sæsonen. Skiftevis for motionister og holdspillere – det er fint beskrevet på hjemmesiden, og der er fortsat ledige pladser.
En stor tak til Emma og Sille som i høj grad har formået at fortsætte holdspillernes udvikling – vi har aldrig været bedre!
Holdturneringen
SLTUs veteranhold
Lad det være sagt med det samme – det har været et år med udfordringer! Den største var at skadeslisten har været lang. Det giver holdkaptajnerne sved på panden at få sat holdene sammen, og i flere tilfælde er de først faldet på plads dagen før – ikke så godt, for de skal jo også have tid til at spille tennis.
V40 I serie 2 – sidste års nedrykning skulle vaskes af, og det blev den. Holdet gik ubesejret igennem sæsonen og der blev spillet seriefinale mod Greve. Det blev en tæt match, som vi – efter 3 matchtiebreaks – endte med at tabe 3-5. Holdet kæmpede bravt, men det må antages at vi havde vundet med vores stærkeste opstilling. Uanset dette er vi i 2017 tilbage i serie 1, hvor Kim vil styre et forhåbentlig skadefrit hold sikkert gennemsæsonen.
V40 herrehold serie I – klarede sig fsv godt nok, men vi måtte opgive at stille hold i 2 ud af 6 kampe. Vi er dog klar igen næste år, og har allerede fået Peter Tarp som holdkaptajn.
Bents V50-hold i serie 1 kæmpede nogle brave slag gennem sæsonen, og sluttede i den gode halvdel som nr 3 i puljen – sølle 4 point fra en oprykningskamp. Som jeg husker det – jeg så nogle af kampene – så var der en del matchtiebreaks.
Motionistholdene
Holdet i række 2A sluttede midt i rækken med 3 vundne, en uafgjort og 4 nederlag.
Holdet i række 3 sluttede næstsidst men fik dog en enkelt sejr.
SommerTour 2016
Der er spillet rigtig mange holdkampe – omkring de 30 - og en del nye medlemmer har også været rigtig flittige til at sende resultater til sommertour@snekkerstentennis.dk. Jeg fik konstrueret et regneark, så selvom der kom rigtig mange resultater – de fleste fra hold- og motionistkampe – så har det ikke været en kompliceret opgave at holde styr på. 69 af klubbens medlemmer er noteret i SommerTour’en og bag opgørelsen af stillingen ligger 650 rækker i regnearket. Stillingen er løbende blevet opdateret og ugevis lagt på hjemmesiden. Heldigvis skal der kun udfyldes ganske lidt, så klarer Excel resten.
Inden vi uddeler præmier til vinderne vil bestyrelsen gerne fremhæve et af de nye medlemmer fra 2016, som har været særdeles flittige. Selvom han kun har deltaget i spil i klubben og i klubmesterskaberne er det alligevel lykkedes ham at opnå en 10. plads i herrerækken og 14 over all. Toke Bundgaard – godt gået.
På damesiden er nr 1 ganske suveræn med flittig deltagelse i holdkampene og ikke mindst i eksterne turneringer – Kirsten Møller med 965 p mod Lene Perssons 557 p.
På herresiden er nr 1 ligeledes en – om end knap så meget – klar vinder med mange holdkampe og eksterne kampe i benene – Kim Nielsen med 930 p mod Claus Jacobsens 830p.
Slutstillingen ligger på klubbens hjemmeside under fanen Seniorer.
Klubmesterskaberne
KM blev afviklet i en god form, og der blev på trods af en del afbud som følge af skader spillet en god turnering. Afholdelse af en finaleweekend fungerede fint, og der var en større opbakning fra tilskuere end set i flere år. Tak til Claus og Ole for en fin opsætning.
De enkelte rækkers finalister blev hædret på dagen, og fremgår af vores hjemmeside under fanen Seniorer – dog er MD ikke opført. Finalen var et opgør mellem Emma og Sille – de havde taget hhv Stig og Lars T med på banen. En afgørende faktor var om det var Lars Tranberg eller formand Stig, der gik mindst i vejen – og det var Lars bedst til – sejr til Sille og Lars.
SIC
Ved sidste års beretning havde Kommunen indtil videre afvist at etablere en stor tennisbane i SIC. Vi fandt en ny model – nemlig et mobilt net. Vi fik endelig accept fra kommunen – vores argumentation var jo ok – endnu en idræt i SIC, øget udnyttelse af hallen mm. Banen blev tegnet op i august – linierne var aftalt til at blive røde, men endte med at være blå. Det mobile net blev indkøbt i fællesskab med kommunen, og nu står det der. Vi har etableret adgang til at booke det på vores egen website, og indtil videre er nettet fuldt monteret, og skal blot køres ind på banen og løftes af de ’flyttehunde’ det står på. Det betyder, at vi ikke har behov for adgang til andet end halgulvet – men vi har lovet HI at passe på gulvet – altså indendørs sko og bolde, der kun bruges indendørs. Nettet skal løftes tilbage på ’flyttehundene’ efter endt spil, hvis der ikke kommer flere tennisspillere.
Der kan spilles tennis i SIC på fredage kl 20 – 23 og søndage kl 18 – 23. Vi opsætter bookingen til 1 t 15 min for at give tid til håndteringen af nettet. Præcis hvordan I booker banen vil fremgå af hjemmesiden.
Vi skal igen gøre reklame for skumtennis, som ud over at være rigtig god teknisk slagtræning giver mindst lige så meget motion som spil på stor bane! Medbring nøglen til klubhuset for at få adgang til boldvognen. Depotrummet, hvor boldvognen står, er som regel åbent, og vi er i dialog med kommunen om hvor mange nøglebrikker, klubben kan råde over.
Skumtennis er fortsat tilgængeligt mandag til onsdag samt lørdag morgen kl 9-10. Som tidligere år er der juniortræning tirsdag kl 15-16 og torsdag kl 15-16.15.
Vi har desuden booket nogle lørdage kl 10-18 efter nytår, som vi vil bruge til fælles arrangementer – mere følger i et nyhedsbrev el lign.
Jakob

Juniorafdelingen v/Kim Nielsen
Vi har heller ikke i år haft en junior ansvarlig , og det har jeg derfor taget mig af, hvilket absolut heller ikke i år har været optimalt. Vi satser jo som bekendt ikke på at have en stor juniorafdeling, men synes trods alt, at vi kan gøre det bedre end med mig, så skulle der sidde en, som gerne ville kunne svare på lidt mails fra forældre med spørgsmål om træning, om indmeldelse o.s.v o.s.v, så ville det være meget velkomment.
Vi havde i sidste vintersæson ca 25 juniorer i træning, og træningen blev varetaget af Ida Abraham og Kamilla Petersen, og de to piger fortsatte udendørs med stort set samme antal deltagere. Efter sommerferien havder Ida ikke længere mulighed for at træne. Rebecca Vocale trådte til som afløser for Ida, og det er også Rececca og Kamilla som nu har startet indendørstræningen med ca 15 juniorer fra start på tirsdage og torsdage.
Vi havde i starten af juli måned 3 dages tennis for skolebørn via Kommunens sommerferiekatalog, og vi havde i år fået vores to holdtrænere Emma og Sille Tranberg til at stå for træningen. Desværre kom der uvist af hvilken grund kun 15 tilmeldinger hvilket er under halvdelen af sidste års, og slet ikke det antal indmeldelser, som vi fik ud af det sidste år. 
Men tak herfra for indsatsen til Ida, Kamilla og Rebecca – det er meget værdsat, og tak til søstrene Tranberg 

Kasserer beretning på generalforsamling d. 2 november 2016 v/Kim Nielsen.

Generelt :
Der er nogle år hvor det er præsentere regnskabet er sjovere end andre. Forrige år var rædselsfuldt med et underskud på over kr. 50.000, sidste år et ok men bestemt ikke prangende regnskab med et overskud på kr 10.000, og så i år et overskud på lige over kr. 30.000, men hvor det måske ikke er tallet kr 30.000 i sig selv, som er det mest prangende. Men det kommer jeg tilbage til.
Regnskabet er gennemgået af  klubbens revisor, og jeg har eksemplar liggende her behørigt påtegnet af Leif Rasmussen.


Medlemssituationen og kontingent
Da vi sidste år skulle udarbejde et budget for året, var vi enige om at anlægge en optimistisk tone, og vi budgetterede derfor med kontingentindtægt på kr 160.000 imod kr. 130.000 sidste år. En stor fremgang set i betragtning af, at vi valgte at bibeholde samme kontingent. Resultatet for året blev en indtægt på kr. 161.051 – en stigning på hele 24 %. Vi er gået frem med 39 personer eller 20 procent, men hvor de fleste nye medlemmer sidste år kom meget sent på året, og dermed ikke bidrog synderligt til kontingentindtægterne, så er langt hovedparten af årets 61 nye medlemmer kommet fra sæsonstart, og har betalt fuldt kontingent. Derfor denne betydelige fremgang i kontingentindtægter.
Vi er nu ialt 229 medlemmer heraf 51 juniorer. Sidste sæson sluttede vi med 190 heraf 51 juniorer  (161 40), og de seneste 2 år har vi haft en fremgang på 42% senior medlemmer og 28% juniorer  – det kan ikke mange klubber matche om nogen overhovedet.
Resten af indtægtssiden viser resultatet af øget aktivitet. Flere indtægter på holdtræningen, på juniortræningen, på medlemstilskuddet fra HSU boldsalg, halleje og ikke mindst på sponsorater og diverse indtægter.
Sponsoraterne vil jeg gerne sige lidt om. For at synliggøre hvor meget vores udemærkede sponsorer hjælper til med, har vi valgt at vise dem som indtægt i regnskabet, selvom sponsoratet f.eks har været betaling af mad til et arrangement eller lignende. Udgiften til maden er så også medtaget som udgift
Men vi har i sæsonen modtaget følgende :
Chaplin  gavekort nye medlemmer, pølser til åbning og til arrangement ialt kr. 7.160, Sweet Image præmier sommertour/km og folderopsætning kr. 7.250 og AA gruppen fartmåler, trykning af folder samt mad til afslutningen kr. 8.855
Ialt hele kr. 24.000
Tak for det !
Diverse indtægter har været det sædvanlige lokaletilskud fra kommunen, en erstatning fra forsikring på kr. 9.500 for afbrændt vindnet, et tilskud fra DGI til ketchere og bolde på kr. 8000, og kr. 3.800 fra kommunen for Bestyrelsens omdeling af Hamlet bogen til alle husstande i Snekkersten og endelig ca kr. 8.000 i lokaletilskud
De samlede indtægter er steget med  kr. 100.005 i forhold til sidste år, og vi lander på samlede indtægter på kr 348.260 imod et budget på kr. 347.005. Det kan ikke gøres meget bedre selvom der er variationer indenfor de enkelte poster.
Vi har stigende indtægter men også stigende udgifter, og året i år har været noget særligt med vort gode tilbud til nye medlemmer. Det har jeg gjort op for sig selv, og jeg vil derudover fortælle om de væsenligste andre udgifter.  

De 5 tilmeldte hold i SLTUs holdturnering har kostet ialt kr. 14.400 eller stort set samme som sidste år. Dækker gebyr samt forplejning
Præmier til klubmesterskaber har været kr 0, da de var sponsoreret af Sweet Image, og da jeg ikke kendte beløbet da jeg afsluttede regnskabet er de ikke medtaget i dette regnskab under sponsorer, men vil være med i det næste regnskab.
Vi har i sæsonen betalt ialt kr.31.266 til juniortræning samt relaterede udgifter mod kr. 22.655 sidste sæson. Udgiften går stort set lige op med træningsgebyrer fra junioerne på kr. 30.825. 
Sommertennis er udgift til trænere for afholdelse af 3 dages tennis for skolebørn i Kommunen  
Motionistudvalget har endelig i år brugt nogle penge til arrangementer. Meget af det har været sponseret, men udgifterne har været kr 23.532 imod kun kr. 6.022 sidste år. Der er blevet delt godt ud af præmier for ialt kr. 9.305 til diverse turneringer –dejligt.  
Klubtræning er steget lidt til kr. 18.480 imod kr. 14.720 sidste år. . Træningen betales selv af holdspillerne og så har der været træning af mange nye i klubben v/Carsten og Lene begyndertræningen med mange deltagere i år.
Udgifter til klubhus er steget med ca. kr 8.000. Der bliver drukket rigtig meget kaffe i klubben ! Derudover har vi købt en opvaskemaskine, en kaffemaskine og lidt køkkengrej.
Omkostning til Baneanlæg er steget med kr 16.000, hvoraf de kr. 11.000 var de nye vindnet, som blev brændt af efter få dage oppe. Denne udgift var som i husker dækket af vores forsikring
Kontingenter til SLTU steget p.g.a. af sidste års medlemsfremgang.
Administration stort set uændret: Porto og gebyrer er alene gebyrer til banken for betalinger, webbank m.v.
Møder steget da vi sidste år igen indførte spisning til generalforsamlingen 
Leje af indendørsbaner uændret, mens udgift til bolde er steget lidt.
Særlige tiltag er trykning/opsæt af folder, indkøb af ketchere/bolde, gavekort fra sponsorer alt sammen til nye medlemmer. Samlet omkostning for dette tiltag kr 20.935, hvoraf kr 8.000 er modtaget fra DGI og en stor del af resten fra sponsorerne, som vi så tidligere.
I alt en stigning i omkostninger på kr 85.000  og da indtægterne var steget kr 100.005, så samlet en forbedring på kr 20.000 og et overskud på kr 30.000 imod sidste års overskud på ca kr. 10.000.
Balance vil jeg ikke sige så meget om.

Likvide midler på kr.80654  består af indestående i Spar Nord ved udgangen af august. Konti i AL-Bank samt Danske Bank  er lukket i løbet af året. Beløbet er stort set uændret i forhold til sidste år.
De udestående trænings og kontingentbeløb var på kr 4.000 eller det halve af sidste år.  
Øvrige tilgodehavender i alt kr. 23.272 består af de sædvanlige tilskud fra Helsingør Kommune på baneleje, klubhus m.v. samt tilskud til sommertennis. Beløbet er det samme som sidste år. 
Der var på ultimo august en beholdning af sponsorgavekort, uåbnede rør med bolde samt nyindkøbte ketchere på kr. 9.750. 
Skyldige omkostninger medlemmer vedrører primært skyldig til banefolk samt rengøring. Disse bliver betalt i den kommende uge. De øvrige skyldige er rest trænerløn og  SLTU kontingent, og er kr 30.000 mindre end sidste år på samme tid.
Egenkapitalen er nu på kr. 65.328 imod kr. 35.027 sidste år, og jeg ser gerne at vi i de kommende år lægger yderligere noget på egenkapitalen, så vi kommer op i nærheden af kr. 100.000, som vil være et passende beløb for klubben. 
Kr. 30.000 i overskud er flot og kunne være blevet endnu større, hvis bestyrelsen havde valgt en anden vej end at alle arrangementer i årets løb skulle være gratis. Personligt kan jeg nu godt lide tanken om, at man får stort udbytte af sit kontingent ved at deltage i arrangementer, men modsat betyder det selvfølgelig at vi sparer lidt mindre sammen til f.eks xx eller andet vi kunne tænke os.
Et flot regnskab er vi kommet ud med. Pænt overskud men ikke mindst masser af aktiviteter for medlemmerne betalt af klubben, masser af flotte præmier og godt humør.
Beretninger afsluttet
